એક તરફ સરકાર રિયલ એસ્ટેટ સેક્ટરને શિસ્તમાં લાવવા અને એનું કામકાજ વધુ સરળ બનાવી ગ્રાહકોનાં હિતોની કાળજી માટે કડક બની રહી છે ત્યારે બીજી તરફ સરકારના જુદા રવૈયા સામે રિયલ એસ્ટેટ વર્ગનાં વિભિન્ન અસોસિએશનો લડવાના મૂડમાં આવી ગયાં છે. કૉન્ફેડરેશન ઑફ રિયલ એસ્ટેટ ડેવલપર્સ અસોસિએશન ઑફ ઇન્ડિયા (ક્રેડાઇ)ના સભ્યોની વિવિધ રાજ્યો તેમ જ શહેરોના વડાઓ સાથે તાજેતરમાં બેઠક થઈ હતી, જેમાં આ રિયલ્ટી પ્લેયર્સ તરફથી સરકારી નીતિ-નિયમો સામે વાંધા રજૂ કરવામાં આવ્યા હતા. સરકારી યંત્રણામાં બિલ્ડર-વર્ગને મંજૂરીઓ મેળવવામાં ત્રણથી ચાર વર્ષ જેવો લાંબો સમય લાગી જાય છે. દરેકના કામકાજમાં આશરે ૫૦થી ૯૦ જેટલી મંજૂરીઓ લેવાની થાય છે. રિયલ્ટી કંપનીઓને નાણાધિરાણ મેળવવામાં મુશ્કેલી પડે છે, ઉદ્યોગનો કે માળખાકીય સેક્ટરનો દરજ્જો આપવાની માગણી સરકાર વર્ષોથી પૂરી કરી રહી નથી. આમ બિલ્ડર-ડેવલપર વર્ગ સતત કઠણાઈઓનો સામનો કરતો રહ્યો હોવા છતાં સરકાર માત્ર એમના પર દબાણ વધારી રહી છે, કોઈ નક્કર ઉપાય કરતી નથી. આ સંજોગોમાં રિયલ્ટી કંપનીઓ-બિલ્ડરો હવે આના વિરોધમાં બંધનો માર્ગ કે હડતાળનો માર્ગ અપનાવે એવી સંભાવના પણ આકાર પામી રહી છે.